**Cântecele lui Ştefan Vodă**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ştefan, Ştefan, Domn cel mare

Seamăn pe lume nu are

Decât numai mândrul soare!

Din Suceava când el sare,

Pune pieptul la hotare

Ca un zid de apărare!

Braţul lui fără-ncetare

Bate hoardele tătare,

Bate cetele maghiare,

Bate leşi din fuga mare,

Bate turci pe zmei călare

Şi-i scuteşte de-ngropare.

Lumea-ntreagă stă-n mirare,

Ţara-i mică, ţara-i tare

Şi duşmanul spor nu are.

……………….

Ştefan, Ştefan, Domn cel mare,

În Suceava cuibu-şi are

Ca un şoim voinic şi tare.

Din Suceava când el sare

Zi şi noapte, de călare,

Se bate-n patru hotare.

Pe tătari îi căsăpeşte,

Pe unguri îi pârjoleşte,

Şi pe turci îi risipeşte.

Iar pe leşi cu chica tare

Îi avântă-n spânzurare,

Şi-i înjugă ca să are!